عقدة د لبراني

لعقدة د لبراني (ب نّڭليزية Cultural cringe) ف لأبحات د تّقافة ؤ لأنطروپولوجيا جّتيماعية، هيّا إحساس ؤ عقدة ب دّونية كيكونو عند لأفراد ديال شي جماعة ؤلا بلاد، لي كاتخليهوم يحتاقرو تّقافة ديال جماعتهوم ؤلا بلادهوم، ؤ يكبّرو من شان تّقافة ديال لبراني، سيرتو لي من بلاد خرة. هاد لمفهوم قريب ل مفهوم لعقلية سّتيعمارية، ؤ يقدر يتجلّا عند لأفراد تا ف شكل ديال غتيراب ؤلا ستيلاب تقافي.

جّماعات لي كاتبان فيهوم هاد ضّاهيرة يقدرو يعتابرو لّوغة، لّهجة، ؤ لإنتاجات تّقافية ؤ لفنية ديال بلادهوم بلي عيانة خلوق مقارنة معا دياول بلدان خرين، ؤ هادشي يقدر يأدي بيهوم ل إهمال تّقافة ؤ تّاريخ ديالهوم، لي كيبان ليهوم بلي ماعندوش قيمة ؤلا أهمية، ؤ ماكيستاحقش هتيمام، عكس لوغات، لهجات ؤلا إنتاجات تقافية ديال لبرانيين.

بزاف د لبلدان ؤ جّماعات تّقافية كانو ؤلا مازالو كيعرفو هاد لفينومين. أكتر أمتيلا معروفين ف لعالم لأنڭلوفوني هوما ؤسطراليا ؤ سكوطلاندا. ف لمغريب، عاداد ديال لموتقافين كيهضرو على ستيلاب تقافي غربي، ؤ تا على ستيلاب تقافي شرقي، لي كيخلي لمغاربا كيعطيو أهمية كبر ل مؤترات تقافية جاية من لعالم لغربي ؤلا من شّرق لأوسط، على حساب تّقافة لمحلية.

 مصادر 

تصنيف:تقافة
تصنيف:مقالات فيها مصدر و علاين 3000 بايت
تصنيف:دراسات تقافية